Parys verbied derde van sy voertuie op paaie | Netwerk24
02 Julie 2019 11:57
In ’n poging om lugbesoedeling te verminder mag ’n derde van die voertuie in Parys nie meer gedurende die week in dié Franse hoofstad ry nie.
Dit is van die strengste beheermaatreëls in Europa en dis ingestel nadat in ’n verslag bevind is dat die lugbesoedeling in Parys erger as in enige ander Europese hoofstad is, berig The Times.
Die strenger beheer oor voertuie in die stad is al verlede week ingestel weens die erge hittegolf waaronder Europa gebuk gegaan het en wat die lugbesoedeling vererger.
Die regulasies is egter op 1 Julie verskerp en dieselvoertuie wat tussen 2001 en 2005 geregistreer is asook vragmotors wat tussen 2006 en 2009 geregistreer is, mag glad nie in sekere dele van die stad ry nie.
Die stad beplan om die regulasies toenemend strenger te maak tot in 2030 wanneer net elektriese of voertuie met brandstofselle wat met waterstof werk in Parys se strate toegelaat sal word. – Reuters
Dié foto van die spitsverkeer in Parys is in 2017 geneem.Foto: Reuters
Meer oor: Parys | Frankryk | Hittegolf | Lugbesoedeling